โบรกแจกโผหุ้นเด็ดส.ค.
โบรกเกอร์เตือนดัชนีสูงใกล้ถึงเวลาปรับฐาน เชียร์หุ้นอสังหาฯ อาหารบันเทิง ทองลงช่วงสั้นยันเป้าปีนี้ 1,700 เหรียญ
18 ส.ค. 2554

โบรกเกอร์เตือนดัชนีสูงใกล้ถึงเวลาปรับฐาน เชียร์หุ้นอสังหาฯ อาหารบันเทิง ทองลงช่วงสั้นยันเป้าปีนี้ 1,700 เหรียญ
ข่าวดีของสหรัฐหนุนให้ตลาดหุ้นบวกทั่วเอเชีย ส่วนหุ้นไทยพุ่งขึ้น 10 จุดปิดที่ 1,144 จุด หลังจากนักลงทุนต่างชาติโหมซื้ออีกระลอก 4,254 ล้านบาท และดัชนีที่ทะยานขึ้นมาแรง 100 จุดในช่วงเพียง 1 เดือน จึงเกิดคำถามว่าตลาดจะเดินหน้าต่อไปอีกไกลหรือไม่
นายกวี ชูกิจเกษม ผู้ช่วยกรรมการผู้จัดการสายงานวิเคราะห์หลักทรัพย์ บล.กสิกรไทย เปิดเผยว่า หุ้นยังมีโอกาสขึ้นอีก 12 สัปดาห์ คาดเป้าหมายระยะสั้นที่ 1,1501,170 จุด ก่อนปรับฐานลงสู่ 1,060 จุด ในช่วงกลางเดือน ส.ค.นี้ 
สำหรับหุ้นที่แนะนำลงทุนช่วงนี้ควรเป็นหุ้นที่มีสัดส่วนราคาต่อกำไร (พีอี) ไม่เกิน 15-16 เท่า อัตราผลตอบแทนต่อส่วนผู้ถือหุ้น (ROE) สูง แนวโน้มกำไรครึ่งปีหลังโตและจ่ายปันผลระหว่างกาล เช่น หุ้นกลุ่มอสังหาริมทรัพย์ อาหาร เกษตร และบันเทิง ส่วนหุ้นที่ควรหลีกเลี่ยง คือ พลังงาน ปิโตรเคมีและค้าปลีก
น.ส.ธริศา ชัยสุนทรโยธิน ผู้อำนวยการอาวุโสฝ่ายวิเคราะห์หลักทรัพย์และที่ปรึกษาการลงทุน บล.เกียรตินาคิน เปิดเผยว่า นักลงทุนหันไปจับตาหุ้นที่ได้ประโยชน์จากนโยบายรัฐบาล เช่น อสังหาฯ และยังสนใจงบไตรมาส 3-4 น่าจะออกมาดี ส่วนหุ้นค้าปลีกต้องระวังแรงขาย
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล บล.ไทยพาณิชย์ เปิดเผยว่า แนวต้านที่ 1,150 จุด คงผ่านยาก สัปดาห์นี้น่าจะปรับฐานลงถึง 1,100 จุด หุ้นใหญ่น่าจะตกเป็นเป้าถูกขาย
ด้าน บล.ทิสโก้ ระบุว่า ดัชนีจะขึ้นจำกัดบริเวณอยู่ที่ 1,160-1,170 จุด จึงแนะนำขายทำกำไรเมื่อดัชนีใกล้ระดับดังกล่าว ส่วน บล.กิมเอ็ง คาดดัชนีจะพักฐานลงช่วงครึ่งหลัง โดยให้กรอบ 1,080-1,150 จุด
นพ.กฤชรัตน์ หิรัณยศิริ ประธานกรรมการ กลุ่มบริษัท เอ็มทีเอส โกลด์ แม่ทองสุก ยืนยันว่าราคาทองคำในปีนี้ยังคงเดินเข้าสู่เป้าหมายที่คาดไว้ 1,700 เหรียญสหรัฐหรือตกบาทละ 2.35 หมื่นบาท แต่ราคาในระยะสั้นจะแกว่งตัวขึ้นลงตามข่าว
“แนวรับอยู่ที่ 1,610 เหรียญสหรัฐหรือ 2.26 หมื่นบาท แนวต้าน 1,630 เหรียญ หรือ 2.285 หมื่นบาท” นพ.กฤชรัตน์ กล่าว